google/wiki40b huggingface dataset:
Σχολή Επιστημών Υγείας Α.Π.Θ.

Ιστορία

Στο πλαίσιο του σχεδίου «ΑΘΗΝΑ» για την αναδιάρθρωση των Ιδρυμάτων Ανώτατης Εκπαίδευσης και μετά από πρόταση της Συγκλήτου του Αριστοτελείου Πανεπιστημίου Θεσσαλονίκης, ιδρύθηκε στο ΑΠΘ στις 5-6-2013 η Σχολή Επιστημών Υγείας (ΣΕΥΑΠΘ), στην οποία συμπεριελήφθησαν τα ανεξάρτητα Τμήματα του ΑΠΘ που έφεραν τον τίτλο της Σχολής: Ιατρικής, Κτηνιατρικής, Οδοντιατρικής και το Τμήμα Φαρμακευτικής.
Η ΣΕΥΑΠΘ ιδρύθηκε αρχικά το 1983 και αποτελούνταν από την Ιατρική Σχολή, το Τμήμα Οδοντιατρικής και το Τμήμα Φαρμακευτικής. Η ΣΕΥΑΠΘ με αυτήν τη σύνθεση δεν λειτούργησε ποτέ ως Σχολή, δεν εξέλεξε κοσμήτορα και καταργήθηκε το 2004. Σημειώνεται πως στο παρελθόν, η μεν Κτηνιατρική Σχολή είχε ενταχθεί στη Σχολή Γεωτεχνικών Επιστημών, το δε Τμήμα Φαρμακευτικής στη Σχολή Φυσικών και Μαθηματικών Επιστημών.

Εγκαταστάσεις

Τα κτίρια και οι εγκαταστάσεις της ΣΕΥΑΠΘ βρίσκονται στην πανεπιστημιούπολη του ΑΠΘ, στα Νοσοκομεία: ΑΧΕΠΑ, Γεννηματάς, Ιπποκράτειο, Παπαγεωργίου, Παπανικολάου, Ψυχιατρικό, Αφροδισίων και Δερματικών Νόσων, και στα Συγκροτήματα Κλινικών της Κτηνιατρικής στην οδό Βουτυρά και στο Αγρόκτημα Κολχικού, Λαγκαδά.

Στόχοι της Κοσμητείας

Η παρούσα Κοσμητεία καλείται να λειτουργήσει στη μεταβατική περίοδο εφαρμογής του Νόμου για την Ανώτατη Εκπαίδευση. Αυτό αποτελεί σημαντική πρόκληση και ευκαιρία για τη διαρκή βελτίωση της εκπαίδευσης, την αναμόρφωση των προγραμμάτων σπουδών, την ανάπτυξη διεπιστημονικών συνεργασιών για την προώθηση της έρευνας, και την αναβάθμιση της λειτουργίας, των δομών και των υποδομών της Σχολής. Βασική προϋπόθεση για τα ανωτέρω θα αποτελέσει η σταθεροποίηση, αλλά και η βελτίωση του νομικού πλαισίου λειτουργίας των ΑΕΙ, καθώς και η αύξηση των οικονομικών πόρων της Σχολής.
Ασίμ Ντόλιανατς

Ο Ασίμ (Ασίμοβ) Ντόλιανατς (σερβικά : Аћим Дољанац) ήταν Σέρβος επαναστάτης της πρώτης Σερβικής Εξέγερσης. Συμμετείχε σε πολλές μάχες, και υπηρέτησε με πολλούς τρόπους υπό τις εντολές του Καραγιώργη Πέτροβιτς.
Γεννήθηκε στο χωριό Ντολιάνε νότια του Οστρουζνίτσα κοντά στο Βελιγράδι. Το όνομά του προέρχεται από το όνομα του χωριού. Ήταν γιος του Ράντοβαν Μτόλιασεβιτς, η οικογένεια του καταγόταν από την οικογένεια-φάρα των Malesevci. Ο Ασίμ ήταν συνεργάστηκε κατά την εξέγερση με τον Καραγιώργη, ενώ πήρε μέρος στις διαπραγματεύσεις μεταξύ Σέρβων και Οθωμανών στο Ζεμούν. Στα τέλη του Αυγούστου του 1806 συμμετείχε με επικεφαλής τον Πάβλε Πόποβιτς έδωσαν μάχη με τους Οθωμανούς στο Tasmajdan. Κι έπειτα στο Βελιγράδι όπου σκότωσε πολλούς Τούρκους αλλά αλλά τραυματίστηκε.
Μονή Γοργολαΐνη Ηρακλείου

Ιστορικά στοιχεία

Το Γοργολαΐνι διαδραμάτισε σημαντικό ρόλο στην τόνωση του θρησκευτικού και εθνικού συναισθήματος των Ασιτιανών και όχι μόνο κατά την περίοδο της Τουρκοκρατίας.Είναι ένα ένα σημαντικό μοναστήρι που υπάρχει τουλάχιστον από τα χρόνια της Ενετοκρατίας. Η αρχαιότερη μνεία της ανάγεται τον 13ο αιώνα. Ιδρυτής του φέρεται ο αρχιερέας Σίλβεστρος. Το καθολικό είναι αφιερωμένο στον άγιο Γεώργιο ο ναός του οποίου αποπερατώθηκε το 1627.
Κατά την περίοδο της Τουρκοκρατίας υπήρξε κέντρο επαναστατικών κινημάτων λόγω της θέσης της και πυρπολήθηκε από τους Τούρκους. Τον Αύγουστο του 1822 στη μονή έγινε μάχη ανάμεσα σε 5.000 επαναστάτες και 22.000 Τούρκους. Το 1830 ανοικοδομήθηκε από τον ηγούμενο Μεθόδιο και το μοναχό Νεόφυτο. Το 1866 συγκλήθηκε εκεί συνέλευση των επαναστατών από το Μιχαήλ Κόρακα. Οι Τούρκοι πληροφορήθηκαν το γεγονός και εξαπέλυσαν επίθεση, αποκρούστηκαν όμως από τους επαναστάτες και τράπηκαν σε φυγή. Το 1867, έπειτα από αιματηρή μάχη, οι αγωνιστές ηττήθηκαν και ο Κόρακας έφυγε αναγκαστικά από το μοναστήρι. Την περίοδο εκείνη σκοτώθηκε και ο οπλαρχηγός Μαστραχάς.
Ντιναμό Μόσχας

Ιστορία

Καθ' όλη τη μακρά ιστορία της, η κοινωνία είχε σπουδαίους αθλητές, όπως η Γκαλίνα Γκορόχοβα, ο Λεβ Γιασίν, ο Μιχαήλ Βορονίν​​, ο Βιτάλι Νταβίντοφ, η Μαρία Ισάκοβα και η Λουντμίλα Τουρίσεβα μεταξύ άλλων. Ο Βλαντιμίρ Προνίτσεφ επικεφαλής της Υπηρεσίας Συνοριακής Φρουράς είναι ο σημερινός πρόεδρος.
Μπολέσλαφ Α΄ ο Υψηλός

Βιογραφία

Ήταν ο πρωτότοκος γιος του Βλάντισλαφ Β΄ υψηλού δούκα της Πολωνίας & δούκα της Σιλεσίας και της Αγνής των Μπάμπενμπεργκ, κόρης του Λεοπόλδου Γ΄ μαργράβου της Αυστρίας. Ο αδελφός της Αγνής, ο Ερρίκος Β΄ δούκας της Αυστρίας, είχε νυμφευτεί τη Θεοδώρα Κομνηνή.
Μουσικά Σύνολα ΕΡΤ

Εθνική Συμφωνική Ορχήστρα

H Εθνική Συμφωνική Ορχήστρα της ΕΡΤ ιδρύθηκε το 1938 και θεωρείται από τα πιο δυναμικά και άρτια συμφωνικά συγκροτήματα της Ελλάδας. Καλύπτει κυρίως το ελληνικό και ξένο ρεπερτόριο με ηχογραφήσεις, ζωντανές μεταδόσεις στο ραδιόφωνο και στην τηλεόραση καθώς και σε συναυλίες ανά την Ελλάδα.
Είχε πραγματοποιήσει επανειλημμένες συναυλίες στο Ωδείο Ηρώδου του Αττικού, στο Μέγαρο Μουσικής Αθηνών, στο Φεστιβάλ Πάτρας, στο Φεστιβάλ Βελιγραδίου, στην Όπερα Καΐρου, στο Μόντρεαλ, στην Κολωνία, στο Παρίσι, στην Κωνσταντινούπολη, στο Λίνκολν Σέντερ της Νέας Υόρκης και στο Polytheater του Πεκίνου. Επίσης είχε πραγματοποιήσει και πολλές διεθνείς μουσικές εκδηλώσεις σε συνεργασία με την EBU.
Διευθυντές της υπήρξαν ο Αντίοχος Ευαγγελάτος, ο Γιώργος Σισιλιάνος, ο Σπύρος Φαραντάτος, ο Γιώργος Λυκούδης, ο Franz Litschauer, ο Ευθύμιος Καβαλλιεράτος κ.ά. Σολίστ της Εθνικής Συμφωνικής Ορχήστρας της ΕΡΤ υπήρξαν διάσημοι καλλιτέχνες όπως οι Νταβίντ Όιστραχ, Αγνή Μπάλτσα, Ρολάντο Βιγιαζόν κ.ά.

Ορχήστρα Σύγχρονης Μουσικής

Η Ορχήστρα Σύγχρονης Μουσικής της ΕΡΤ ιδρύθηκε το 1954 από τον Κώστα Γιαννίδη και τον Άκη Σμυρναίο. Καλύπτει κυρίως το ελληνικό ρεπερτόριο και την κινηματογραφική και θεατρική μουσική. Αποτελούσε τότε, στο έτος της ίδρυσης της "Ελαφράς Ορχήστρας" του ΕΙΡ.
Μετά το 1974, αλλάζει όνομα και γίνεται "Ορχήστρα Ποικίλης Μουσικής". Ύστερα, εμπλουτίζεται με περισσότερους μουσικούς και αλλάζει ξανά ονομασία (επί διεύθυνσης Μίκη Θεοδωράκη) και γίνεται "Ορχήστρα Σύγχρονης Μουσικής", όνομα που διατήρησε μέχρι το 2013 (λόγω του κλεισίματος της ΕΡΤ).
Είχε πάρει μέρος στα πρώτα Φεστιβάλ του Ελληνικού τραγουδιού ερμηνεύοντας σπουδαίες επιτυχίες των Μίκη Θεοδωράκη, Μάνου Χατζιδάκι, Μίμη Πλέσσα κ.ά.

Χορωδία

Η Χορωδία της ΕΡΤ ιδρύθηκε το 1977 από το συνθέτη Μάνο Χατζιδάκι (τότε διευθυντή του Τρίτου Προγράμματος) σε συνεργασία με τον Αντώνη Κοντογεωργίου, ο οποίος την διεύθυνε και την οργάνωσε. Το ρεπερτόριο της αποτελείται από όπερες και έργα χορωδίας Ελλήνων και ξένων συνθετών όπως Scriabin, Stravinsky, Verdi, Vivaldi, Αδάμη, Αντωνίου, Ξενάκη, Ξένου, Τάτση, Τενίδη, Χατζιδάκι κ.ά.
Αποτελούνταν, τότε, από 18 άτομα, ενώ μέχρι και το 2013 από 40.
Πραγματοποίησε περισσότερες από 44 εμφανίσεις εκτός Ελλάδος και συγκεκριμένα στα Φεστιβάλ του Αννόβερου, του Καΐρου, της Κολωνίας, του Μονάχου, του Βελιγραδίου, του Ελσίνκι, στην Όπερα του Μονπελιέ κ.ά. καθώς και σε πολλές χώρες όπως Τουρκία, Τυνησία, Η.Π.Α., Καναδά, Κύπρο, Γερμανία και Κίνα.
Κόρινθος (μυθολογία)

Άλλοι χαρακτήρες

Ένας άλλος Κόρινθος ήταν βασιλιάς της Ιταλίας και πατέρας του Ιασίωνα από την γυναίκα του, την Πλειάδα Ηλέκτρα.
NGC 800

Ο NGC 800 είναι σπειροειδής γαλαξίας στον αστερισμό Κήτος. Τον ανακάλυψε ο Αμερικανός αστρονόμος Λιούις Α. Σουίφτ (Lewis A. Swift) το 1885 Απέχει περίπου 300 εκατομμύρια έτη φωτός και αποτελεί ομάδα μαζί με τον ραβδωτό σπειροειδή NGC 800. Έχει τρεις βραχίονες.
Κέες Προύις

Βιογραφία

Γεννήθηκε στο Σπάαρνταμ στις 7 Μαρτίου 1889. Αρχικά ήταν αγρότης. Άρχισε να τραγουδάει το 1914 στο θέατρο του Χάρλεμ. Απεβίωσε στο Άμστερνταμ στις 28 Μαρτίου 1957.
Πρωτάθλημα ποδοσφαίρου Ρουμανίας

Πληροφορίες

Το Πρωτάθλημα ποδοσφαίρου Ρουμανίας ξεκίνησε το 1909 με μόλις τρεις ομάδες που έπαιζαν μεταξύ τους και παρέμεινε έτσι ως ένα μικρό πρωτάθλημα που συμμετείχαν 6 ομάδες το μάξιμουμ μέχρι την περίοδο 1915-16 όταν και διακόπηκε από το 1916 εως το 1919 την περίοδο του Α' Παγκοσμίου πολέμου και συνεχίστηκε με την ίδια μορφή τις σεζόν 1919-20 και 1920-21.
Από την σαιζόν 1921-22 εως την περίοδο 1937-38 το πρωτάθλημα διεξαγόταν ως ένα τουρνουά όπου οι δύο ομάδες που έφταναν στον τελίκό έπαιζαν για το πρωτάθλημα. Λίγα χρόνια πριν την αρχή του Β' Παγκοσμίου Πολέμου την σαιζόν 1938-39 το πρωτάθλημα Ρουμανίας πήρε την σημερινή του μορφή. Στο πρωτάθλημα Ρουμανίας, που ήταν για την περίοδο 2016-17 δέκατοεβδομο στην ευρωπαϊκή κατάταξη της UEFA, συμμετέχουν 14 ομάδες.
Η πρωταθλήτρια και η δευτεραθλήτρια ομάδα της χώρας συμμετέχουν στο Τσάμπιονς Λιγκ ενώ η 3η και η 4η ομάδα της βαθμολογίας συμμετέχουν στο Γιουρόπα Λιγκ. Στη Λιγκ 2 υποβιβάζονται οι 3 ομάδες που τερματίζουν τελευταίες στο πρωτάθλημα της Λιγκ 1 και αντίστοιχα προβιβάζονται στην Λιγκ 1 οι 3 ομάδες που τερματίζουν στις 3 πρώτες θέσεις της Λιγκ 2.
Αχαϊκή Εταιρεία Μελετών

Η Αχαϊκή Εταιρεία Μελετών είναι ένα μορφωτικό σωματείο με έδρα την Πάτρα.

Ιστορία

Ιδρύθηκε το 1945 στην Πάτρα από τον ιατρό Ανδρέα Σαμούρη ως Αχαϊκή Εταιρεία· Τα χρονικά διαστήματα 1947-1949 και 1963 εξέδωσε το Δελτίον· Διοργάνωσε τις πρώτες δεκαετίες ύπαρξής της σειρά διαλέξεων ιστορικού περιεχομένου· Το 1960, και υπό προεδρία του Κ. Παπασπυρόπουλου, μετονομάστηκε σε Αχαϊκή Εταιρεία Μελετών· Το 1973 διοργάνωσε το «Α' εν Πάτραις Συνέδριον Αχαϊκών Σπουδών».

Σκοπός

Σκοπός της εταιρείας είναι η ανάδειξη της τοπικής ιστορίας της Αχαΐας. Διεξάγει ετήσιους επιστημονικούς διαγωνισμούς συνοδευόμενους από χρηματικά έπαθλα. Πολλά βιβλία τοπικής αχαϊκής ιστορίας των τελευταίων δεκαετιών συνοδεύτηκαν από επαίνους της εταιρείας.
Λουμπάτσιβαγκαμπούντους

Πλοκή

Η Φορτούνα και ο Άμορ βάζουν στοίχημα με τον Λουμπάτσιβαγκαμπούντους, αν μπορεί να βάλει σε πειρασμό έναν άνθρωπο. Ο Λουμπάτσιβαγκαμπούντους για να πετύχει το έργο του, βάζει στόχο τρεις έντιμους επαγγελματίες, τον ράπτη Τσβιρν, τον μαραγκό Λάιμ και τον τσαγκάρη Κνίριμ. Τους κάνει να χάσουν τη δουλειά τους και να γίνουν πλανόδιοι. Γρήγορα οι τρεις θα ανταμώσουν κατά τύχη και θα γίνουν αχώριστοι φίλοι. Ο δρόμος τους θα τους φέρει σε ένα πανδοχείο, όπου τη νύχτα που κοιμούνται θα ονειρευτούν έναν τυχερό αριθμό. Την άλλη μέρα αποφασίζουν να αγοράσουν ένα λαχείο, το οποίο κερδίζει και τους κάνει πάμπλουτους. Μοιράζουν το βραβείο και φεύγουν, δίνοντας την υπόσχεση να ξανασυναντηθούν μετά από ένα χρόνο. Ενώ οι δύο θα παραμείνουν έντιμοι, ο τρίτος θα ακολουθήσει βίο άσωτο και θα κάνει τον Λουμπάτσι τελικά να κερδίσει το στοίχημα.
Grand Theft Auto: Vice City

Τρόπος παιχνιδιού

Το Grand Theft Auto: Vice City είναι παιχνίδι με οπτική τρίτου προσώπου και το δεύτερο τρισδιάστατο παιχνίδι της σειράς. Ο χάρτης του περιέχει ένα ανοιχτό περιβάλλον με δυνατότητα πλοήγησης και αλληλεπίδρασης με τα στοιχεία του. Η μηχανή πάνω στην οποία βασίστηκε το παιχνίδι είναι αυτή της προηγούμενης προσθήκης της σειράς, Grand Theft Auto III. Ωστόσο, το παιχνίδι περιλαμβάνει νέα στοιχεία όπως οι μοτοσικλέτες, τα ελικόπτερα και τα υδροπλάνα, η δυνατότητα αγοράς διαμερισμάτων και σπιτιών, η είσοδος σε εσωτερικούς χώρους και η πληρωμή από επιχειρήσεις. Στο παιχνίδι υπάρχουν πάνω από 40 διαφορετικά όπλα, πάνω από 120 οχήματα και μεγαλύτερο περιβάλλον. Η τοποθεσία Vice City αποτελεί σε μεγάλο βαθμό αντιγραφή του Μαϊάμι εφόσον υποτίθεται ότι το παιχνίδι διαδραματίζεται εκεί. Η ιστορία και οι αποστολές λαμβάνουν χώρα το 1986, βασισμένα σε πραγματικές συνθήκες της εποχής στο Μαϊάμι, όπως η έξαρση των ναρκωτικών, οι διαμάχες μεταξύ συμμοριών Αϊτινών και Κουβανών και περιλαμβάνουν στοιχεία της Μαφίας, της ταινίας Scarface και της μουσικής που αναδείχθηκε κατά τη δεκαετία του 80.

Πλοκή

Η ιστορία ακολουθεί τον πρωταγωνιστή Tommy Vercetti, έναν δολοφόνο της Μαφίας που βγαίνει έπειτα από 15 χρόνια από την φυλακή της Liberty City και φτάνει στην Vice City όπου, κατά τις εισαγωγικές σκηνές του παιχνιδιού, εμπλέκεται σε μία συμφωνία ναρκωτικών για λογαριασμό του παλιού του αφεντικού η οποία, ωστόσο, πάει στραβά. Συνέχεια του παιχνιδιού αποτελούν οι αποστολές του παίκτη κατά τις οποίες ο πρωταγωνιστής κάτω από την πίεση του παλιού του αφεντικού, ο οποίος τον θεωρεί υπεύθυνο για την αποτυχημένη συμφωνία και την απώλεια του εμπορεύματος, επιδιώκει να βρει τους υπαίτιους που έκλεψαν τα εμπορεύματα ναρκωτικών και τα χρήματα ενώ συγχρόνως ο ίδιος αποκτάει κύρος και φήμη μεταξύ του υποκόσμου της Vice City, των εγκληματιών και των συμμοριών που δρουν στην πόλη.
Δημήτριος Ράλλης

Τα πρώτα χρόνια

Γεννήθηκε στην Αθήνα και ήταν γιος του Γεωργίου Ράλλη, νομικού, πολιτικού και μέλους της φαναριώτικης οικογένειας Ράλλη. Κατά την περίοδο των σπουδών του στη Νομική Σχολή Αθηνών επί Όθωνα συμμετείχε σε αντιμοναρχικές εκδηλώσεις παρά τη συμμετοχή του πατέρα του ως Υπουργού στη φιλοβασιλική κυβέρνηση Μιαούλη. Ίσως και για να απομακρυνθεί από τα γεγονότα αυτά, συνέχισε τις σπουδές του στο Παρίσι, όπου συνέγραψε διδακτορική διατριβή με θέμα τα «Ναυτικά Δάνεια» (1866), η οποία του επέτρεψε να γίνει υφηγητής Εμπορικού Δικαίου στην Αθήνα όπου επέστρεψε το 1868. Τέσσερα χρόνια αργότερα (1872) εκλέχθηκε για πρώτη φορά βουλευτής Αττικής και έλαβε το παρώνυμο "ο Αττικάρχης" επειδή συνέχεια εκλεγόταν στην περιφέρεια αυτή. Πολιτεύτηκε ως αντίπαλος του Δημητρίου Βούλγαρη και προσχώρησε αμέσως μετά τον σχηματισμό του το 1875 στο Τρικουπικό Κόμμα, αναλαμβάνοντας μάλιστα το Υπουργείο Εκκλησιαστικών . Αν και ήταν καλός ρήτορας, ο ορμητικός του χαρακτήρας τον ώθησε ακόμη και στην επίλυση των διαφορών του με μονομαχία εναντίον του βουλευτή Λακωνίας Γεωργίου Πετροπουλάκη και του πρωθυπουργού Κωνσταντόπουλου.

Οι θητείες του ως υπουργού

Το 1883 ο Τρικούπης τού ανέθεσε το Υπουργείο Δικαιοσύνης, αλλά ο ίδιος προτίμησε ένα χρόνο αργότερα να ανεξαρτητοποιηθεί και να ιδρύσει το δικό του «Τρίτο Κόμμα» ("Τρίτον"), υπηρετώντας τις πολιτικές του φιλοδοξίες. Υπολόγισε όμως χωρίς τον βασιλιά, ο οποίος όταν το 1892 με την παραίτηση της κυβέρνησης Θ. Δηλιγιάννη κάλεσε το «Τρίτο Κόμμα» να σχηματίσει κυβέρνηση, παρέκαμψε τον φυσικό αρχηγό Ράλλη υπέρ του Κωνσταντόπουλου, γεγονός που οδήγησε τον ίδιο τον Ράλλη και όλους σχεδόν τους βουλευτές του σε αποχώρηση από το κόμμα του. Αντιπολιτεύτηκε τον Τρικούπη το 1892 για να αναλάβει το Υπουργείο Εσωτερικών επί κυβερνήσεως Σωτηρόπουλου μετά τη χρεοκοπία του 1893, αλλά η κυβέρνησηυτή απέτυχε και παραιτήθηκε ήδη τον Οκτώβριο του ίδιου έτους υπέρ του Τρικούπη και πάλι.
Tindersticks

Πρωτότυπα LP

Tην πρώτη δεκαετία το συγκρότημα κυκλοφορούσε ένα νέο μεγάλο δίσκο (studio LP) ανά διετία. Αυτή η συχνότητα σταμάτησε το 2003. Η αρίθμηση των δύο πρώτων δίσκων έγινε από το κοινό τους, ώστε να τους ξεχωρίζουν - στην πραγματικότητα και τα δύο άλμπουμ φέρουν μόνο το όνομά τους. Τέλος, υπάρχουν τραγούδια που έχουν ηχογραφηθεί στο στούντιο αλλά δεν υπάρχουν σε κανένα studio LP, με πιο γνωστό το Take Me που τραγουδούν μαζί με τους Walkabouts.
Zephyr

Βιογραφία

Το 1968, ο μπασίστας Ντέιβιντ και η τραγουδίστρια Κάντι Γκίβενς παντρεύτηκαν και μετακόμισαν στο Μπάουλντερ του Κολοράντο, παίζοντας με ένα τοπικό συγκρότημα με την ονομασία Brown Sugar. Ο Τόμι Μπόλιν (κιθάρα) και ο Τζον Φάρις (πλήκτρα) έφθασαν στην πόλη στα τέλη του 1968, με το συγκρότημα τους, τους Ethereal Zephyr. Όταν ο Μπόλιν ανέβηκε στη σκηνή σε μία συναυλία των Brown Sugar, η χημεία μεταξύ των μουσικών ήταν τέτοια που επέστρεψε μερικές εβδομάδες αργότερα για να παίξει και πάλι μαζί τους. Αμέσως μετά, αποφάσισαν να διαλύσουν τα προηγούμενα συγκροτήματα τους και να δημιουργήσουν τους Zephyr, με τον Ρόμπι Τσάμπερλεν στα τύμπανα μετά από πρόταση του Ότις Τέιλορ.

Η πρώτη τους συναυλία πραγματοποιήθηκε στο "Faw-Set Room" του Μπάουλντερ και τον Απρίλιο του 1969 έκαναν οντισιόν για τον μουσικό παραγωγό Μπάρι Φέι σε μπαρ του Ντένβερ. Ο Φέι εντυπωσιάστηκε από το συγκρότημα και διοργάνωσε συναυλία τους στο "Avalon Ballroom" του Σαν Φρανσίσκο. Μετά από μία εμφάνιση στο "Whisky A Go-Go" του Λος Άντζελες, οι δισκογραφικές εταιρείες "Atlantic", "Columbia" και "ABC" έδειξαν ενδιαφέρον για τους Zephyr, με το συγκρότημα να υπογράφει στην "Probe Records", θυγατρική της "ABC".

Μέσα στο 1969, εμφανίστηκαν μαζί με τους Led Zeppelin στο "Tea Party" της Βοστώνης, γνωρίζοντας τους Τζίμι Πέιτζ, Ρόμπερτ Πλαντ και Τζον Πωλ Τζόουνς μετά τη συναυλία. Στις 28 και 29 Ιουνίου 1969, εμφανίστηκαν ζωντανά στο "Denver Pop Festival" του Μπάρι Φέι, όπου κατά την πρώτη βραδιά ξέσπασαν επεισόδια ανάμεσα στο κοινό και τις αστυνομικές δυνάμεις κατά τη διάρκεια της εμφάνισης των Zephyr.

Στα μέσα της χρονιάς ξεκίνησαν τις ηχογραφήσεις του πρώτου τους, ομώνυμου δίσκου, με τον Μπιλ Χάλβερσον στην παραγωγή. Η ηχογράφηση του άλμπουμ έγινε στα "Wally Heider Studios" του Λος Άντζελες και κυκλοφόρησε τον Οκτώβριο του 1969, σκαρφαλώνοντας στο # 48 του Billboard. Στις 31 Ιανουαρίου 1970, το συγκρότημα εμφανίστηκε ζωντανά στην τηλεοπτική εκπομπή "American Bandstand" του Ντικ Κλαρκ παίζοντας το τραγούδι "Cross the River". Λόγω προβλημάτων που αντιμετώπιζε το συγκρότημα με τον Τσάμπερλεν, τη θέση του ντράμερ ανέλαβε ο Μπόμπι Μπερτζ.

Τον Σεπτέμβριο του 1970, οι Zephyr μπήκαν στα "Electric Lady Studios" της Νέας Υόρκης για να ηχογραφήσουν το δεύτερο τους άλμπουμ, με παραγωγό τον Έντι Κρέιμερ. Το "Going Back to Colorado" κυκλοφόρησε μέσω της Warner Bros. τον Ιανουάριο του 1971, χωρίς να καταφέρει να μπει στους καταλόγους επιτυχιών των Ηνωμένων Πολιτειών. Μετά την κυκλοφορία του άλμπουμ, οι Μπόλιν και Μπερτζ αποχώρησαν για να σχηματίσουν τους Energy, με την τελευταία τους συναυλία να πραγματοποιείται στο "Civic Center" της Σάντα Μόνικα, όπου άνοιγαν την εμφάνιση των Mountain. Στο συγκρότημα εντάχθηκε ο κιθαρίστας Τζοκ Μπάρτλεϊ και ο ντράμερ Μάικλ Γούτεν, ενώ λίγο αργότερα ο  Νταν Σμιθ πήρε τη θέση του Φάρις.

Η νέα σύνθεση κυκλοφόρησε το "Sunset Ride" το 1972 σε παραγωγή του Ντέιβιντ Γκίβενς. Οι Zephyr διαλύθηκαν μετά από κάποιες συναυλίες για την προώθηση του άλμπουμ και επανενώθηκαν το 1982 με τον Έντι Τέρνερ στην κιθάρα για την κυκλοφορία του ΕΡ "Heartbeat", πριν διαλυθούν οριστικά.

Το 1984, η Κάντι Γκίβενς βρέθηκε νεκρή μετά από χρήση ναρκωτικών ουσιών και αλκοόλ.
Αλέκος Φασιανός

Βιογραφία

Σπούδασε βιολί στο Ωδείο Αθηνών και ζωγραφική στην Ανώτατη Σχολή Καλών Τεχνών το διάστημα 1956-1960 στο εργαστήριο του Γιάννη Μόραλη. Μελέτησε την αρχαία ελληνική αγγειογραφία και τη Βυζαντινή εικονογραφία. Παρακολούθησε μαθήματα λιθογραφίας στην École des beaux-arts του Παρισιού, με υποτροφία της γαλλικής κυβέρνησης (1962-1964), κοντά στους Clairin και Dayez. Το 1966 εγκαταστάθηκε στο Παρίσι, ενώ από το 1974 ζει και εργάζεται στο Παρίσι και την Αθήνα. Από το 1959, χρονιά της πρώτης ατομικής του παρουσίασης στην Αθήνα, έχει πραγματοποιήσει περισσότερες από εβδομήντα ατομικές εκθέσεις σε Αθήνα, Θεσσαλονίκη, Παρίσι, Μόναχο, Τόκυο, Αμβούργο, Ζυρίχη, Μιλάνο, Βηρυτό, Στοκχόλμη, Λονδίνο και αλλού. Συμμετείχε επανειλημμένα σε ομαδικές εκθέσεις και γνωστές διεθνείς διοργανώσεις ανά την υφήλιο. Ο Φασιανός ασχολήθηκε επίσης με τη χαρακτική, το σχεδιασμό αφισών, καθώς και τη σκηνογραφία, συνεργαζόμενος κυρίως με το Εθνικό Θέατρο (Αμερική του Κάφκα σε σκηνοθεσία Αλέξη Σολομού, 1975, Ελένη του Ευριπίδη, 1976, Όρνιθες του Αριστοφάνη, 1978 κ.ά.). Ανέλαβε την εικονογράφηση αρκετών βιβλίων, στην Ελλάδα και το εξωτερικό, γνωστών ποιητών και συγγραφέων. Έχει επίσης εκδώσει και δικά του κείμενα, πεζά και ποιητικά. Για το σύνολο της δουλειάς του έχουν γυριστεί τέσσερις ταινίες για την ελληνική και τη γαλλική τηλεόραση, ενώ κυκλοφορούν μονογραφίες που αναφέρονται στην εικαστική παραγωγή του.

Έργο

Το χαρακτηριστικό ύφος του Φασιανού διαμορφώνεται στις αρχές της δεκαετίας του '60. Τρία βασικά θέματα έμειναν αναλλοίωτα στη διάρκεια της πορείας του: άνθρωπος, φύση, περιβάλλον. Η σπουδή του ελληνικού πολιτισμού και η ενασχόληση με τις γραφικές τέχνες και τη χαρακτική επηρέασαν και το ζωγραφικό του έργο. Στις πρώτες συνθέσεις του κυριαρχεί η μορφή του αξιωματικού με τα φουσκωτά, κόκκινα μάγουλα, τα φανταχτερά σιρίτια στη στολή και το γελοιογραφικά υποβλητικό ύφος. Σταδιακά οι μορφές κινούνται και αποκτούν δική τους ζωή. Γίνονται ζεύγη που γεμίζουν το χώρο μόλις αγγίζουν η μία την άλλη, μένοντας ωστόσο ενωμένες σχεδιαστικά σε μία μάζα.
Α΄ κατηγορία ποδοσφαίρου ανδρών Κύπρου 1955-56

Σύστημα διεξαγωγής

Στο πρωτάθλημα της Α΄ κατηγορίας 1955-56 συμμετείχαν 9 ομάδες. Όλες οι ομάδες αναμετρήθηκαν αναμεταξύ τους από δύο φορές, μία εντός και μία εκτός έδρας. Πρωταθλήτρια ανακηρύχτηκε η ομάδα που συγκέντρωσε τους περισσότερους βαθμούς. Η τελευταία ομάδα υποβιβάστηκε στη Β΄ κατηγορία 1956-57.

Σύστημα βαθμολόγησης

Η νίκη βαθμολογείτο με 2 βαθμούς και η ισοπαλία με 1 βαθμό ενώ η ήττα δεν έδινε κανένα βαθμό.

Αλλαγές σε σχέση με την προηγούμενη περίοδο

Σε σχέση με το πρωτάθλημα Α΄ κατηγορίας 1954-55, στο πρωτάθλημα της περιόδου 1955-56 συμμετείχε η πρωταθλήτρια της Β΄ κατηγορίας 1954-55 Νέα Σαλαμίνα. Δεν συμμετείχε ο Άρης, ο οποίος είχε υποβιβαστεί στη Β΄ κατηγορία 1955-56. Επιπλέον, δεν συμμετείχε η Τσετίν Καγιά η οποία αποχώρησε από την Κυπριακή Ομοσπονδία Ποδοσφαίρου.
Θεοδώρα Κομνηνή (κόρη Αλεξίου Α΄)

Βιογραφία

Η Θεοδώρα Κομνηνή γεννήθηκε στις 3 μετά τα μεσάνυχτα της 15ης Ιανουαρίου 1096, ως τέταρτη από τις πέντε κόρες και έβδομο παιδί του αυτοκράτορα Αλεξίου Α΄ Κομνηνού και της Ειρήνης Δούκαινας. Παντρεύτηκε σε πρώτο γάμο, περί το 1111, τον Κωνσταντίνο Κουρτίκη, αλλά αυτός πέθανε σχετικά σύντομα - αναφέρεται ως χήρα το 1118 - χωρίς να αποκτήσει παιδιά. Μετά τον θάνατο του πατέρα της προχώρησε σε δεύτερο γάμο με τον Κωνσταντίνο Άγγελο (1122), μέλος της κατώτερης αριστοκρατίας από την Φιλαδέλφεια της Μικράς Ασίας. Ο Άγγελος ήταν εξαιρετικά όμορφος, αλλά η μητέρα της Θεοδώρας δεν έβλεπε τον γάμο αυτό με καλό μάτι, πράγμα που φαίνεται ότι επέδρασε αρνητικά στις σχέσεις με την κόρη της, η οποία αναφέρεται στην τελευταία και με τις λιγότερο ευνοϊκές διατάξεις στο τυπικό που εξέδωσε η αυτοκράτειρα Ειρήνη για την Μονή της Κεχαριτωμένης. Η Θεοδώρα Κομνηνή αναφέρεται για τελευταία φορά τον Οκτώβριο του 1136, αν και είναι άγνωστη η ημερομηνία του θανάτου της. Ο σύζυγος της συμμετείχε σε μία σειρά από εκστρατείες στο πλευρό του ανεψιού της Μανουήλ Α΄ Κομνηνού αλλά χωρίς ιδιαίτερη επιτυχία. Αναφέρεται τελαυταία φορά το 1166.
Ούθερ Πεντράγκον

Η άνοδος στο θρόνο

O Ούθερ πέρασε τα νεανικά του χρόνια στην εξορία στη Βρετάνη μαζί με το μεγαλύτερο αδερφό του, Αμβρόσιο Αυρηλιανό. Όταν γυρίζουν στη Βρετανία, εκθρονίζουν το Βόρτιγκερν κι ο Αμβρόσιος Αουρελιανός γίνεται βασιλιάς. Ο Ούθερ οδηγεί το στρατό του αδερφού του στην Ιρλανδία για να βοηθήσει το Μέρλιν να φέρει τις πέτρες του Στόουνχεντζ από εκεί στη Βρετανία.
Στο δρόμο για τη μάχη, ο Ούθερ βλέπει ένα όραμα στον ουρανό που έχει το σχήμα δράκου κι ο Μέρλιν το ερμηνεύει σαν οιωνό για το θάνατο του Αμβρόσιου και μελλοντική δόξα για τον Ούθερ. Από εδώ μάλλον προέρχεται και το προσωνύμιο του Ούθερ "Πεντράγκον", που κυριολεκτικά σημαίνει "κεφάλι δράκου". Στο γυρισμό, ανακαλύπτουν ότι ο Αμβρόσιος έχει δολοφονηθεί με δηλητήριο κι έτσι ο Ούθερ γίνεται βασιλιάς.
Χριστιανός Α΄ της Σαξονίας-Μέρσενμπουρκ

Βιογραφία

Ήταν ο τρίτος γιος του Ιωάννη-Γεωργίου Α΄ εκλέκτορα της Σαξονίας και της Μαγδαληνής-Σιβύλλας των Χοεντσόλερν, κόρης του Αλβέρτου-Φρειδερίκου δούκα της Πρωσίας.
Σύζυγός του έγινε η Χριστιανή, της οποίας η αδελφή Χέντβιχ παντρεύτηκε τον αδελφό του Μαυρίκιο.
Κατερίνα Μάρκου

Πολιτική σταδιοδρομία

Στις εκλογές του Μαΐου και του Ιουνίου του 2012 εξελέγη βουλευτής Β' Θεσσαλονίκης με τη Δημοκρατική Αριστερά. Στις 10 Ιουλίου του 2014 με επιστολή της προς τον Φώτη Κουβέλη δήλωσε την ανεξαρτητοποίησή της από το κόμμα.
Στη συνέχεια, εντάχθηκε στο Ποτάμι και επανεκλέχθηκε στις εκλογές του Ιανουαρίου και του Σεπτεμβρίου του 2015. Στις 21 Νοεμβρίου 2016, με επιστολή της στον Σταύρο Θεοδωράκη, ανακοίνωσε την αποχώρησή της από το κόμμα και την ανεξαρτητοποίησή της.
Στις 27 Φεβρουαρίου 2018 κατόπιν τοποθέτησης της προσχώρησε στο κόμμα της Νέας Δημοκρατίας. Τον Φεβρουάριο του 2019 ανακοινώθηκε η υποψηφιότητά της στις ευρωεκλογές του 2019 και τον Απρίλιο του 2019 παραιτήθηκε από βουλευτής.
Μυρωνίδης

Σύνδεσμοι

Η Αρχαία Αθήνα